Sonora (upė)
Sonora (isp. Río Sonora) – upė šiaurės vakarų Meksikoje, Sonoros valstijoje. Prasideda keliomis ištakomis Kananėjos apylinkėse. Teka į pietus, nuo vidurupio į pietvakarius. Įteka į Ramiojo vandenyno Kalifornijos įlanką ties Bahija de Kinu. Didžiausias intakas – San Migelis (dešinysis). Sonoros upė nevandeninga, patvinsta tik po liūčių, o didžiąją metų dalį teka atskiruose ruožuose. Ties Hermosilju sudarytas Abelardo L. Rodrigeso tvenkinys. 2014 m. Sonoros aukštupio baseine į upę išsiliejo nuodingos nuotekos iš Buenavista del Kobrės vario kasyklos. Pagrindiniai miestai prie Sonoros upės – Arsipė, Banamičis, Huepakas, Akončis, Baviakora, Uresas, Hermosiljas.